Beurse waarvoor meriete die hoofoorweging is, word toegewys op grond van die jongste eksamenuitslae wat vir die betrokke beurs tersaaklik is.
​Let op: Studente wat hulle matriekeksamen twee jaar of langer gelede afgelê het voor die jaar waarin hulle beplan om by die Universiteit in te skryf, asook kandidate wat eksterne eksamens afgelê het (d.w.s. nie by die provinsiale departemente van onderwys nie), moet 'n gewaarmerkte afskrif van hulle matrieksertifikaat by die Sentrum vir Voorgraadse Beurse en Lenings indien wanneer hulle om 'n eerstejaarmerietebeurs aansoek doen. Die onus rus op die studente om teen Junie van die akademiese jaar waarin hulle op 'n merietebeurs geregtig is, seker te maak dat die beursbedrag wel op hulle rekening by Studentegelde verskyn. Ontvangers wie se studenterekening nie die beursgeld aantoon nie, en wat versuim om die Sentrum teen die einde van Augustus daarvan in kennis te stel, verloor hulle hul aanspraak op 'n merietebeurs.
Merietebeurse aan studente wat aan ander instellings studeer het.
Studente wat aan ander instellings studeer het en dus nie vir eerstejaarmerietebeurse in aanmerking kom nie, kan wel vir senior merietebeurse oorweeg word indien hulle geweegde gemiddeld 75% of hoër was. Studente wat hiervolgens in aanmerking kom, moet hulle uitslae by die Sentrum vir Voorgraadse Beurse en Lenings indien.